ఘంటా చక్రపాణి

ఘంటా చక్రపాణి తెలంగాణ రాష్ట్రానికి చెందిన జర్నలిస్ట్, అధ్యాపకుడు. ఆయన తెలంగాణ రాష్ట్ర పబ్లిక్ సర్వీస్ కమీషన్ (టీఎస్‌పీఎస్సీ) మొదటి ఛైర్మన్‌గా పని చేశాడు.

జననం, విద్యాభాస్యం
ఘంటా చక్రపాణి కరీంనగర్ జిల్లాలో 1965లో జన్మించాడు. ఆయన పెద్దపల్లి జిల్లాలోని సుల్తానాబాద్‌ ప్రభుత్వ జూనియర్ కాలేజీలో బయోలాజికల్ సైన్సెస్‌లో ఇంటర్మీడియట్,  ఉస్మానియా యూనివర్సిటీ నుంచి పోస్ట్ గ్రాడ్యుయేషన్ (ఎంఏ, సోషియాలజీ), (మాస్ కమ్యూనికేషన్ & జర్నలిజం), సోషియాలజీ ఆఫ్ రిలిజియన్‌లో పీహెచ్‌డీ పూర్తి చేశాడు.

వృత్తి జీవితం
ఘంటా చక్రపాణి 1985లో జర్నలిస్ట్ గా జీవితాన్ని ప్రారంభించాడు. ఆయన జీవగడ్డ పత్రికలో చాలాకాలం ప్రెస్ అకాడమీ చైర్మన్ అల్లం నారాయణ తో కలిసి పనిచేశాడు.ఆయన 1990లో జర్నలిజం నుండి టీచింగ్ వైపు మర్లాడు. ఆయన కాకతీయ యూనివర్సిటీలో సోషియాలజీ ప్రొఫెసర్ గా చేరాడు. ఆయన 1994లో డాక్టర్ బీఆర్ అంబేద్కర్ ఓపెన్ యూనివర్సిటీలో అసిస్టెంట్ ప్రొఫసర్ గా చేరి, 2009లో ప్రొఫెసర్ గా పదోన్నతి పొందాడు. ఆయన బోధన రంగంలో విశిష్ట సేవలకు గాను ఉత్తమ ఉపాధ్యాయుడిగా 2014లో తెలంగాణ ప్రభుత్వ అవార్డు అందుకున్నాడు. తెలంగాణ ఉద్యమకాలంలో టీవీ చర్చాగోష్ఠుల్లో పాల్గొనేవాడు.  చక్రపాణి డాక్టర్ బీఆర్ అంబేద్కర్ ఓపెన్ యూనివర్సిటీలో సామాజిక శాస్త్ర ప్రొఫెసర్‌గా పని చేస్తున్న సమయంలో ఆయనను  టీఎస్‌పీఎస్సీ చైర్మన్‌గా నియమిస్తూ 17 డిసెంబర్ 2014న జీవో 169ను తెలంగాణ ప్రభుత్వం జారీ చేసింది.  

ఘంటా చక్రపాణిని 2024 డిసెంబర్ 6న డాక్ట‌ర్ బీఆర్ అంబేద్క‌ర్ ఓపెన్ యూనివ‌ర్సిటీ వైస్ ఛాన్స్‌ల‌ర్‌గా నియమిస్తూ రాష్ట్ర ప్ర‌భుత్వం ఉత్తర్వులు జారీ చేసింది.

మూలాలు

వర్గం:కరీంనగర్ జిల్లా వ్యక్తులు
వర్గం:తెలంగాణ ఉద్యమకారులు
వర్గం:1965 జననాలు